答原父
作者：歐陽修
朝代：宋

paragraphs: 炎歊鬰然蒸，午景熾方燄。
子來清風興，蕭蕭吹几簟。
又如沃瓊漿，遽飲不知厭。
嗟予學苦晚，白首困鉛槧。
危疑奚所質，孔孟久已窆。
羣儒窒自私，惟子通且贍。
幸時丐贏餘，屢得飽饑歉。
嚴嚴春秋經，大法誰改覘。
三才失綱紀，五代極昏墊。
盜竊恣胠篋，英雄爭奮劒。
興亡兩倉卒，事迹多遺欠。
纔能紀成敗，豈暇誅姦僭。
聞見患孤寡，是非誰證驗。
嘗欣同好惡，遂乞指瑕玷。
反蒙華衮襃，如譽嫫母豔。
救非當在早，已暴何由斂。
苟能哀廢痼，其可惜針砭。
風舲或許邀，湖綠方濪濪。